Марко Ганчев
Наблюдение върху микробите с просто око

chitanka.info

Когато излезе пеницилина,

изпоплашиха се всички микроби.

Рекоха си: ще загинем мърцина,

тая медицина ще ни загроби.

Така изглеждаше, но полека-лека,

след като известно време се тули,

всеки микроб си намери пътека

из пеницилиновите молекули.

На научен език казано, те

микробите се бяха приспособили

и без поощрение за второ дете

раждаха приспособени бацили.

Медицината гъвкаво сменя

тетрациклини и тетраолеани,

но микробите много не ги е еня,

микробите вече са обиграни.

Правят-струват и все успяват

да изплават пусти микроби —

изкуството да се приспособяват

у микробите просто е хоби.

Но не в това точно се крие

страхът ми, а ме е страх,

че май ще започнеме ние

да се приспособяваме към тях…

1972

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.